CELEX: 32021R2090
Language: ro
Date: 2021-11-25 00:00:00
Title: Regulamentul de punere în aplicare (UE) 2021/2090 al Comisiei din 25 noiembrie 2021 privind refuzul autorizării dioxidului de titan ca aditiv în hrana tuturor speciilor de animale (Text cu relevanță pentru SEE)

30.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 427/160
               
            
         REGULAMENTUL DE PUNERE ÎN APLICARE (UE) 2021/2090 AL COMISIEI
         din 25 noiembrie 2021
         privind refuzul autorizării dioxidului de titan ca aditiv în hrana tuturor speciilor de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:
         
                     (1)
                  
                  
                     Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare sau de refuzare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).
                  
               
                     (2)
                  
                  
                     Dioxidul de titan a fost autorizat fără limită de timp prin Directiva 70/524/CEE ca aditiv colorant (agenți coloranți autorizați prin norme comunitare pentru colorarea produselor alimentare) destinat pisicilor și câinilor. De asemenea, el a fost autorizat fără limită de timp pentru toate speciile de animale, cu excepția pisicilor și a câinilor, în vederea utilizării în hrana animalelor în anumite condiții. Produsul respectiv a fost înscris ulterior în Registrul aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.
                  
               
                     (3)
                  
                  
                     În conformitate cu articolul 10 alineatul (2) din Regulamentul (CE) nr. 1831/2003, coroborat cu articolul 7 din același regulament, a fost depusă o cerere pentru reevaluarea dioxidului de titan ca aditiv în hrana tuturor speciilor de animale. Solicitantul a cerut ca aditivul să fie clasificat în categoria „aditivi senzoriali” și în grupa funcțională „coloranți: substanțe care colorează hrana pentru animale ori îi redau culoarea”. Cererea a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.
                  
               
                     (4)
                  
                  
                     Autoritatea Europeană pentru Siguranța Alimentară (denumită în continuare „autoritatea”) a subliniat, în avizul său din 5 mai 2021 (3), că nu a putut formula o concluzie cu privire la siguranța dioxidului de titan pentru speciile vizate, consumatori și mediu, din cauza lipsei unor date specifice referitoare la utilizarea sa ca aditiv în hrana animalelor și având în vedere că genotoxicitatea particulelor de dioxid de titan nu a putut fi exclusă, ridicând posibile preocupări cu privire la siguranța aditivului pentru speciile vizate (în special pentru animalele cu durată lungă de viață și animalele de reproducere), consumatori și utilizatori. În absența studiilor cu dioxid de titan, autoritatea nu a putut formula o concluzie cu privire la evaluarea efectelor aditivului asupra ochilor și pielii. Autoritatea a subliniat, de asemenea, că dioxidul de titan este potențial cancerigen pentru lucrători dacă este inhalat și că, întrucât genotoxicitatea particulelor de dioxid de titan nu poate fi exclusă, aceasta trebuie considerată o posibilă preocupare suplimentară pentru utilizatorii care manipulează aditivul. În plus, autoritatea a verificat raportul referitor la metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.
                  
               
                     (5)
                  
                  
                     Avizul autorității din 5 mai 2021 arată, prin urmare, că nu s-a stabilit că dioxidul de titan nu are efecte adverse asupra sănătății animalelor, a sănătății umane sau asupra mediului atunci când este utilizat ca aditiv pentru hrana animalelor în grupa funcțională „coloranți: substanțe care colorează hrana pentru animale ori îi redau culoarea”.
                  
               
                     (6)
                  
                  
                     Prin urmare, evaluarea dioxidului de titan arată că nu sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003 și, în consecință, autorizarea dioxidului de titan ca aditiv pentru hrana animalelor aparținând grupei funcționale „coloranți: substanțe care colorează hrana pentru animale ori îi redau culoarea” trebuie să fie refuzată.
                  
               
                     (7)
                  
                  
                     Prin urmare, aditivul furajer dioxid de titan și hrana pentru animale care îl conține trebuie retrase de pe piață cât mai curând posibil. Cu toate acestea, trebuie să se acorde o perioadă limitată pentru retragerea de pe piață a stocurilor existente ale acestor produse, pentru a permite operatorilor să respecte în mod corespunzător obligația de retragere.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Refuzul autorizării
            Autorizarea dioxidului de titan (E 171) ca aditiv pentru hrana animalelor, în categoria „aditivi senzoriali” și în grupa funcțională „coloranți: substanțe care colorează hrana pentru animale ori îi redau culoarea”, este refuzată.
         
         
            Articolul 2
            Retragerea de pe piață
            
               (1)   Stocurile existente ale aditivului menționat la articolul 1 și ale preamestecurilor care îl conțin trebuie retrase de pe piață până la 20 martie 2022.
            
            
               (2)   Materiile prime furajere și hrana combinată pentru animale fabricate pe baza aditivului sau a preamestecurilor menționate la alineatul (1) înainte de 20 martie 2022 trebuie retrase de pe piață până la 20 iunie 2022.
            
         
         
            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 noiembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 268, 18.10.2003, p. 29.
         
            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).
         
            (3)  EFSA Journal 2021;19(6):6630.